**Stanovisko**

Hlavného kontrolóra k záverečnému účtu

obce Lietavská Svinná-Babkov

za rok 2023

 V súlade s § 18f, ods. 1 pís. c/, zákona 369/1990 Zb o obecnom zriadení v znení neskorších predpisov, predkladám Obecnému zastupiteľstvu v Lietavskej Svinnej-Babkove stanovisko k Záverečnému účtu obce za rok 2023.

 Záverečný účet obce Lietavská Svinná-Babkov za rok 2023 je spracovaný v zmysle §16, zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov.

 Záverečný účet prezentuje výsledky rozpočtového hospodárenia za rok 2023 a sú v ňom prehľadne a konkrétne dokumentované dosiahnuté hospodárske výsledky. Poskytuje informácie o zdrojoch financovania obce Lietavská Svinná-Babkov a tiež o finančnom plnení príjmov a výdavkov spôsobe ich tvorby, ako aj účely použitia. Materiál ďalej obsahuje údaje z účtovného výkazníctva, a to účtovnú závierku za obdobie roku 2023, ktorá obsahuje Súvahu, zostavenú k 31.12.2023, Výkaz ziskov a strát k 31.12.2023 a Poznámky.

 Záverečný účet vyjadruje dosiahnuté výsledky rozpočtového hospodárenia, výsledky hospodárenia mimorozpočtových peňažných fondov, údaje o nákladoch a výnosoch podnikateľskej činnosti, finančné usporiadanie vzťahov sa založenými a zriadenými právnickými osobami, štátnym rozpočtom a štátnymi fondmi a fondmi EÚ, ako aj bilanciu aktív a pasív účtovnej jednotky obce Lietavská Svinná-Babkov. Zhodnocuje plnenie bežného rozpočtu, kapitálového rozpočtu a finančných operácii v súlade s rozpočtovou klasifikáciou v členení podľa § 10 ods. 3, zákona č. 583/2004 Z.z. o rozpočtových pravidlách v znení n.p.. Vychádzajúc z uvedeného, vykazované výsledky hospodárenia sú obrazom jednak kvantitatívneho, ale aj kvalitatívneho realizovania finančnej politiky orgánov obce Lietavská Svinná-Babkov.

 Účtovníctvo bolo vedené v zmyle zákona č. 431/2002 Z.z. o účtovníctve v znení n.p. a v zmysle opatrenia MF SR č. MF 25189/2008-311 a opatrenie MF SR č. MF 24240/2009-31/, ktorým sa stanovujú podrobnosti o postupoch účtovania a rámcovej účtovnej osnovy pre rozpočtové , príspevkové organizácie obce.

 Predkladané stanovisko hlavného kontrolóra vychádza z vlastnej analýzy dosiahnutých príjmov a čerpania výdavkov rozpočtu obce. Vykazované príjmy a výdavky boli overené v hlavnej knihe hospodárenia a porovnané s rozpočtom obce na rok 2023.

 Rozpočtové hospodárenie obce Lietavská Svinná-Babkov sa v roku 2023 riadilo rozpočtom, schváleným obecným zastupiteľstvom dňa **24.10.2022, uznesením č.186/2022**. Rozpočet obce bol počas roka upravený **zmenou č.1**, schválenou dňa 22.6.2023, uznesením č.32/2023 , **zmenou č.2** zo dňa 31.12.2023 rozpočtovým opatrením č.1/2023 v zmysle Zásad hospodárenia s FP.

 Návrh rozpočtu na rok 2023 bol schválený ako prebytkový v celkovej výške príjmov 1,038.049,-€ a v celkovej výške výdavkov 1.037.027,00 € s plánovaným prebytkom hospodárenia 1.022,00 €.

 Po úpravách rozpočtu, pri zachovaní prebytkového rozpočtu, boli príjmy vo výške 1,161.753,48 € a výdavky 1,153.458,10 € s prebytkom 8.295,38 €.

 Skutočné plnenie príjmovej časti rozpočtu za rok 2023 bolo o výške **1,226.069,57 €,** čo je 102 % plnenie predpokladaných príjmov.

 Plnenie výdavkovej časti rozpočtu bolo vo výške **1,068.954,04 €,** čo je 92 % plnenie predpokladaných výdavkov.

 Rozpočtové hospodárenie skončilo s prebytkom vo výške **157.115,53 €.**  Prebytok rozpočtu bol upravený o  nespotrebované stravné v ZŠ s MŠ – 2.296,08€, PK ZŠ s MŠ - 5.596,01€ a projekty ZŠ s MŠ – 6.238,- celkom vo výške **14.130,09 €**. Preto je prebytok hospodárenia po úprave vo výške **142.985,44 €**, ktorý v tejto sume navrhujem použiť na tvorbu rezervného fondu obce.

 Záväzky obec k 31.12.2023 eviduje vo výške **209.553,48** €, a to za faktúry v lehote splatnosti na bežné prevádzkové výdavky /SSE, SPP, T-COM/ v sume 1.248,92€, mzdy a odvody voči zamestnancom a poisťovniam v sume 16.716,44 €, úver v Prima banke vo výške 120.000,- € a 71.513,95 € za modernizáciu sústavy verejného osvetlenia v obci.

 Výsledok hospodárenia obce Lietavská Svinná-Babkov za rok 2023 sa odvíjal od dosiahnutých celkových príjmov a výdavkov. Výsledkom hospodárenia je prebytok vo výške **142.985,44 €.** V zmysle návrhu uznesenia sa táto čiastka prevedie do rezervného fondu obce.

 Konštatujem, že záverečný účet obce Lietavská Svinná-Babkov za rok 2023 bol v súlade s § , ods. 3 zákona č. 369/1990 Zb. o obecnom zriadení, v znení neskorších zmien a doplnkov, zverejnený na vývesnej tabuli Obecného úradu 8.6.2024 - 15 dní pred zasadnutím Obecného zastupiteľstva.

 Predložený Záverečný účet za rok 2023 analyticky hodnotí plnenie jednotlivých častí rozpočtu za rok 2023. Materiál je spracovaný prehľadne, odborne na vysokej úrovni.

 Vyhodnotením hospodárenia obce Lietavská Svinná-Babkov za rok 2023 môžem konštatovať, že splnilo svoje základné poslanie zabezpečiť financovanie rozpočtom stanovených úloh a zámery rozpočtu v plnej miere realizovať. Vzhľadom na vyššie uvedené, odporúčam Obecnému zastupiteľstvu záverečný účet obce Lietavská Svinná-Babkov za rok 2023

**schváliť.**

v Lietave dňa 20.júna 2024 Ing. Milan Matejkov

 hlavný kontrolór obce